**ELŐTERJESZTÉS**

**Körmend város Önkormányzata Képviselő-testülete 2016. október 4-i ülésére**

**Tárgy:** közétkeztetés kapcsán kiírt pályázat elbírálása

Tisztelt Képviselő-testület!

Körmenden a közétkeztetést a Sodexo Kft. biztosítja. Az erre kötött vállalkozási szerződés hatálya ez év végén lejár. Mivel közszolgáltatásról van szó, így a Testületnek kellett a továbbiakról döntést hoznia. A Testület pályázatot írt ki a feladatellátásra 2 évre szólóan arra való tekintettel, hogy jelenleg bizonytalan ennek a feladatellátásnak a sorsa, hiszen iskolák működtetésével összefüggő feladat a gyerekek – tanárok étkeztetése, a működtetést pedig az állam magához kívánja vonni 2017-től.

Az ajánlatkérésre az alábbi cégek nyújtották be az alábbiak szerinti ajánlatukat:

**Sodexo Magyarország Szolgáltató Kft**.:

A cég az ismertetett adagszámok alapján éves szinten nettó 137.170.400, 89 Ft + ÁFA összegért vállalja a közétkeztetési feladatok ellátását.

1. A cég látja el jelenleg is Körmenden a közétkeztetést, de referenciaként megjelölte az Óbuda Önkormányzata részére nyújtott szolgáltatást is, amelyet 2003 óta 2023-ig biztosít az ajánlattevő éves szinten 548 m Ft. ellenértékért (a szolgáltatás volumenét kifejezve ezzel)
2. A cég előző üzleti éve pozitívan zárult, adózott eredménye 689 m Ft. volt, mérleg szerinti eredménye is pozitív.
3. A cég rendelkezik az előírt számú és végzettségű szakemberrel (dietetikus, élelmezésvezető, szakácsok). Az élelmezésvezető 10 éves közétkeztetési gyakorlattal bír, a dietetikus 25 év közétkeztetési gyakorlattal bír.
4. A cég rendelkezik az ételszállításhoz szükséges, saját tulajdonú gépjárművel.
5. A cég ISO 9001:2009, ISO 14001:2005, ISO 28001:2008 és ISO 22000:2005 tanúsítványokkal bír.
6. A cég saját tulajdonú eszközöket bocsát rendelkezésre a feladatellátáshoz.

**Hungast ZEG Kft:**

1. A budapesti székhelyű cég nettó 158.652.349,32 Ft + ÁFA/év összegre tett ajánlatot az ismertetett adagszámok alapján a tevékenység elvégzésére.
2. A cég látja el 2012. augusztusától 5+5 évre Zalaegerszeg Megyei Jogú Város Önkormányzata megrendelésére az Önkormányzat fenntartásában lévő közintézmények közétkeztetését, amelynek éves teljesítési értéke 2015-ben nettó 567 m Ft. volt (a szolgáltatás volumenét kifejezve ezzel)
3. A cég rendelkezik az előírt számú és végzettségű szakemberrel (dietetikus, élelmezésvezető, szakácsok). Az élelmezésvezető 36 éves közétkeztetési gyakorlattal bír.
4. A cég rendelkezik az ételszállításhoz szükséges, bérelt gépjárművel.
5. A cégnek nyertessége esetén a feladatellátáshoz szükséges eszközöket be kell szereznie 2017. január 1-ig, mert azok nem állnak rendelkezésére
6. A cég HACCP tanúsítvánnyal, ISO 9001:2009, ISO 14001:2005, ISO 22000:2005 tanúsítvánnyal bír.
7. A cég előző üzleti éve pozitívan zárult, adózott eredménye 32 m Ft. volt, mérleg szerinti eredménye is pozitív.

Kérem a Testületet, hogy a határozati javaslatot támogatni szíveskedjék.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a 2017. január 1-től 2018. december 31-ig tartóan a körmendi nevelési intézmények, a körmendi Bölcsőde, valamint a szociális étkeztetés közétkeztetési feladatainak ellátására kiírt pályázati eljárásra benyújtott ajánlatok alapján a **SODEXO Magyarország Szolgáltató Kft-**t, mint legjobb ajánlattevőt hirdeti ki nyertes ajánlattevőként, és felhatalmazza a polgármestert arra, hogy a legjobb ajánlattevővel a vállalkozási szerződést megkösse.

Körmend, 2016. szeptember 27.

**Bebes István**

**polgármester**